Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: a szolgálati titokról szóló 1995. évi LXV. törvény (Ttv.) 6. §
Paragraph Index: 1072

(1) bekezdés p) pontja alapján minősítésre jogosult állami vezetőtől származott. A kormányközi tárgyalások eredményeit rögzítő jegyzőkönyv és a keretmegállapodás tervezete tartalmi szempontból a Nemzetközi Bíróság ítéletének végrehajtására irányuló államközi szerződés előkészítő dokumentuma, amely a Ttv. mellékletét alkotó államtitokköri jegyzék 11. pontjában foglalt adatokat tartalmaz, ennélfogva megfelel a Ttv. 3. § (1) bekezdésében szabályozott követelménynek. A minősítés tekintetében fennállnak a Ttv. 3. § (1) bekezdésének második fordulata szerinti feltételek is, mivel a dokumentum adatainak nyilvánosságra hozatala, illetéktelen személy részére történő hozzáférhetővé tétele alkalmas a Magyar Köztársaság nemzetközi kapcsolatainak megzavarására. A vízlépcsőrendszerrel kapcsolatos nemzetközi jogvita megfelelő rendezése a feszültségekkel terhelt kétoldalú kapcsolatok egyik legkényesebb kérdése. A rendezés körül kialakult belpolitikai helyzetre tekintettel az érintett adatok nyilvánosságra hozatala hátráltatja az érdekek kölcsönös elismerésén alapuló rendezés feltételeinek megteremtésére irányuló szakmai előkészítő tevékenységet, ezáltal hátrányosan érinti a Magyar Köztársaság külpolitikai érdekeit. A minősítő — figyelemmel a Ttv. 3. § (2) bekezdésben foglaltakra — rendelkezett a minősítés időtartamáról, annak érvényességi idejét a titokköri jegyzék érintett pontjában meghatározott ötvenéves maximális időhatáron belül 10 évben állapította meg. A minősítés a Ttv. előírásainak megfelelően a 8/1995. MeH közigazgatási államtitkári utasítással kiadott Titokvédelmi Szabályzatban foglalt eljárási szabályok figyelembevételével, minősítési lap kiállításával történt. A közigazgatási államtitkár álláspontja szerint az érintett dokumentum minősítése maradéktalanul megfelelt az irányadó törvényi követelményeknek. Az államtitkár szerint az állampolgároknak a tájékozódáshoz fűződő joguk keretében joguk van megismerni valamennyi közérdekű adatot, amelynek nyilvánosságát törvény vagy törvényen alapuló eljárás keretében az arra jogosult nem korlátozza. Ebből következően, továbbá a Ttv. 11. § (2) bekezdésében foglaltakra figyelemmel az állampolgárok az állam- és szolgálati titok megismerésére — főszabályként — nem jogosultak. Az érintett törvényi rendelkezések azonban nemcsak a tájékozódáshoz fűződő jog alanyait korlátozzák, hanem a tájékoztatásért felelős sajtószervek tevékenységét is.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes